## L’IVC presenta en el Teatre Rialto de València ‘Marcela, una canción de Cervantes’

*** L’obra, dirigida per Leticia Dolera i interpretada per Celia Freijeiro, es podrà vore el 22 i 23 de febrer
* María Folguera firma la dramatúrgia a partir del capítol XIV del Quixot de la Manxa, de Miguel de Cervantes**

L’Institut Valencià de Cultura (IVC) dependent de la Conselleria d’Educació, Cultura, Universitats i Ocupació, aborda amb *Marcela, una canción de Cervantes* la feminitat d’este personatge del *Quixot de la Manxa* que dialoga de manera contundent amb el nostre present. L’obra, dirigida per Leticia Dolera i interpretada per Celia Freijeiro, es podrà vore del 22 al 23 de febrer en el Teatre Rialto de València.

A partir del capítol XIV del *Quixot de la Manxa*, esta obra de teatre porta a escena la pastora Marcela, un dels personatges més cèlebres de Cervantes. De la mà de tres creadores actuals, Leticia Dolera, Celia Freijeiro i María Folguera, el públic descobrirà els molts focs que il·luminen este mite.

Per a la dramaturga María Folguera, “explorar Cervantes suposa sempre una aventura profunda, un repte intel·lectual i dels sentits per a aprehendre el misteri d’un grandíssim narrador, nucli del pensament modern. Nocions com llibertat, autodeterminació, classe social, gènere, imaginació, metaficció, convergixen en Cervantes com una tempesta perfecta que transforma tot el que toca”.

En esta funció s’inclou el text íntegre de la pastora Marcela tal com apareix en el capítol XIV del *Quixot* de Cervantes. El text se centra en Marcela, acusada de la mort d’un home anomenat Grisóstomo. Els pastors sospiten d’ella i creuen que mereix un castic. No els agrada la seua bellesa, ni el seu orgull. Però Marcela no acata la norma i parla en la seua pròpia defensa.

Sobre el text la directora, Leticia Dolera, ha manifestat: “Quan vaig llegir el monòleg de Marcela per primera vegada vaig quedar absolutament perplexa. Com era possible que un text de 1605 fora tan actual? Com podia ser que un home, Miguel de Cervantes, en plena arrancada del segle XVII, haguera sigut capaç de captar i transmetre de manera tan poètica i contundent una cosa tan intrínseca a l’experiència de ser dona en un context patriarcal? I més encara, com és que en el meu imaginari existien Quixot, Sancho Panza i Dulcinea però no recordava la pastora Marcela?”.

“Dirigir esta producció i posar en peu un personatge com este, que ens convida a reflexionar sobre l’amor, el poder i la por radical a la dona lliure, és per a mi una manera bella de retre homenatge a un dels autors més importants de la literatura universal, Cervantes, i també a totes les Marceles que han existit i existiran”, ha assenyalat Leticia Dolera.

Les entrades es poden adquirir en taquilles del teatre o en la [taquilla en línia de l’IVC](https://taquilla.ivc.gva.es/janto/main.php).

Fecha: 21/02/2025